text: Færre end hver tredje kandidat ved kommunalvalget er kvinde
  12 oktober 2017 kl. 16.44
  ​31,8 procent af de opstillede til kommunalvalget er kvinder. Det er faktisk rekord, oplyser professor.
  Erik, Jørgen, Bente, Poul, Poul Erik, Jørgen, Dorthe, Hans, Peter, Jette.
  Statistisk set kunne det være en liste over et partis kandidater ved det kommende kommunalvalg 21. november.
  Ulrik Kjær, professor i statskundskab, Syddansk Universitet: "Rekorden skal ses i lyset af, at kvinderne kommer fra et meget lavt udgangspunkt. I det lys er det måske ikke så overraskende, at det går en lille smule fremad for kvinderne."
  Det er nemlig mindre end hver tredje, nærmere bestemt 31,8 procent, af de opstillede kandidater, der er kvinder.
  Det viser en opgørelse, som professor i statskundskab Ulrik Kjær fra Syddansk Universitet har foretaget, efter at fristen for at stille op er udløbet.
  Og selv om det måske ikke lyder af så meget, så er det faktisk den højeste andel kvindelige kandidater til et kommunalvalg nogensinde, oplyser han.
  - Rekorden skal ses i lyset af, at kvinderne kommer fra et meget lavt udgangspunkt. I det lys er det måske ikke så overraskende, at det går en lille smule fremad for kvinderne, siger Ulrik Kjær.
  Ved seneste kommunalvalg i 2013 var 30,8 procent af de opstillede kandidater kvinder.
  - En af forklaringerne er, at opmærksomheden om kønssammensætningen kan ligge på et meget lille sted, forklarer Ulrik Kjær, der har forsket i emnet.
  - Partierne vil faktisk gerne opstille kvindelige kandidater. Men der er så meget andet, de også gerne vil. 
  - De vil gerne have unge kandidater med. De vil gerne have kandidater med anden etnisk baggrund end dansk. Og de vil gerne have kandidater, der er privat ansatte, for dem er der også få af.
  
  